Аргуэрыжьти, бжыгъэр къызэIуахакъым
«Тамбов» (Тамбов) — «Спартак-Налшык» (Налшык) — 0:0. Тамбов. «Спартак» стадион. Жэпуэгъуэм и 2-м. ЦIыху 2900-рэ еплъащ.
Судьяхэр: Матюнин (Мэзкуу), Ширяев (Ставрополь), Веретешкин (Санкт-Петербург).
«Тамбов»: Смирнов, Шляков, Овсиенкэ, Рыбин, Столяренкэ, Чернышов (Алумонэ, 46), Шевчук, Аверьянов (Каюмов, 76), Трусевич, Поярков, Дорожкин.
«Спартак-Налшык»: Антипов, Мурачёв, Тебэрды, Дашаев, Мэкъуауэ, Войнов, Крамаренкэ (Ахриев, 49), Багъэтыр (Соблыр, 63), Мухьэммэд (Марченкэ, 83), Дроздов, Гугуев (Ахьядов, 75).
Дагъуэ къыхуащIащ: Крамаренкэ, Багъэтырым, Трусевич, Сорокиным, Аверьяновым.
Тхьэмахуэ ипэкIэ Астрахань къалэм текIуэныгъэр къыщихьауэ екIуэлIэжа «Тамбов»-м и ехъулIэныгъэм адэкIи пищэну и мурадт. Абы хьэрхуэрэгъу къыхуэхъуа «Спартак-Налшыкми» зэхьэзэхуэм щыпашэхэм ящыщ зы «Тосно»-м екIуу зэрыпэщIэтыфам дэрэжэгъуэ къритат. Зи къарур зи фIэщ хъужа лъэныкъуитIми я зэпэщIэтыныгъэр удэзыхьэх зэрыхъунум шэч хэлътэкъым.
ХьэщIапIэ щыджэгу пэтми, налшыкдэсхэр зыкIи икIуэтакъым. Уеблэмэ абыхэм я ебгъэрыкIуэныгъэхэр хэпщIыкIыу нэхъ лъэщт. Сыти жыIи, ди щIалэхэм Iэмал гъуэзэджэу плIы яIащ бжыгъэр къызэIуахыну. Псом хуэмыдэу абы пэгъунэгъуащ зэIущIэм и кIэухым и закъуэу хэгъэрейхэм я гъуэм бгъэды-хьа Соблыр Астемыр. АрщхьэкIэ, ди жагъуэ зэрыхъунщи, «Спартак-Налшыкыр» аргуэру джэгугъуэ губгъуэм къикIыжащ зы топи димыгъэкIыфауэ. Псалъэм къыдэкIуэу къыхэдгъэщынщи, ар мыгъэрей зэхьэзэхуэм щыебланэ апхуэдэ зэIущIэщ. Топ дэгъэкIынымкIэ «Спартак-Налшыкым» иужь къитыр кIэух увыпIэр зыIыгъ «Балтика»-м и закъуэщ.
Урысей Федерацэм футболымкIэ и япэ дивизионым щекIуэкI зэхьэзэ-хуэм и пашэныгъэр щигъэбыдащ Мэзкуу и «Динамо»-м. Саранск щыIэу ар ефIэкIащ иджыблагъэ премьер-лигэм къыдыхэта «Мордовия»-м.
ЕтIуанэ увыпIэм къыщынами, мэзкуудэсхэм нэхъыбэжкIэ къакIэрыху хъуащ Лениград областым и «Тосно»-р. И стадионым щыджэгуу абы къыте-кIуащ Владивосток къикIа «Луч-Энергия»-р.
Япэ ищахэм ялъэщIыхьэжыфыну Iэмал иIат «Факел»-м. АрщхьэкIэ ар Воронеж къалэм щы- пэлъэщыфакъым «Тюмень»-м.
Премьер-лигэм щIэбэныну Iэмал къезыт увыпIэхэм нэсащ «СКА-Хабаровск» командэр. Хуабжьу къехьэлъэкIами, ар ефIэкIыфащ Астрахань икIа «Волгарь»-м.
ИкIэм-икIэжым и стадионым щытекIуэфащ Краснодар и «Кубань»-р. Абы и фIыгъэкIэ ар турнир таблицэм зымащIэкIэ щыдэкIуэтеящ.
Иджы фыщыдгъэгъуэзэнщ япэ дивизионым иужьу щызэхэта зэIущIэхэм къарикIуа бжыгъэхэм. Мис ахэр: «Кубань» (Краснодар) — «Енисей» (Красноярск) — 2:1,«СКА-Хабаровск» (Хабаровск) — «Волгарь» (Астрахань) — 2:1, «Сибирь» (Новосибирск) — «Балтика» (Калининград) — 1:1,«Химки» (Химки) — «Зенит-2» (Санкт-Петербург) — 2:1,«Спартак-2» (Мэзкуу) — «Нефтехимик» (Нижнекамск) — 0:0,«Тосно» (Ленинград область) — «Луч-Энергия» (Владивосток) — 1:2, «Факел» (Воронеж) — «Тюмень» (Тюмень) — 0:0,«Сокол» (Саратов) — «Шинник» (Ярославль) — 2:2, «Мордовия» (Саранск) — «Динамо» (Мэзкуу) — 0:1.
КъыкIэлъыкIуэ джэгугъуэр «Спартак-Налшыкым» жэпуэгъуэм и 8-м иригъэкIуэкIынущ. А махуэм ди щIалэхэм кърагъэблэгъэнущ «СКА-Хабаровск» командэр.
Жыласэ Заурбэч.
